După ce „veteranul” gimnasticii românești, Marian Drăgulescu, a obținut, sâmbătă, medalia de aur la sol, a fost rândul Cătălinei Ponor să ia aur, duminică, la bârnă. Cătălina Ponor împlinește în august 30 de ani.

România a fost reprezentată în finala de la bârnă de la Campionatele Europene și de Larisa Iordache, care a luat medalie de bronz. Bârna este considerat cel mai greu aparat în gimnastică.

La rândul său, Marian Drăgulescu a reușit duminică o nouă performanță, obținând medalia de argint în finala de la sărituri.

El are deja în palmares zece titluri europene – patru la sol (CE din 2000, 2004, 2005, 2017), trei la sărituri (2002, 2004, 2006), două cu echipa (2002, 2004) şi unul la individual-compus (2004), şi a depăşit-o pe Nadia Comăneci, care avea nouă titluri continentale: trei la individual-compus (1975, 1977, 1979), două la paralele (1975, 1977), două la sărituri (1975, 1979), unul la bârnă (1975) şi unul la sol (1979).

La rândul său, Cătălina Ponor, care a primit medalia de aur, duminică, chiar de la Nadia Comăneci, a adunat opt astfel de medalii la Europene – cinci la bârnă (2004, 2005, 2006, 2012, 2017), două cu echipa (2004, 2012) şi una la sol (2004).

Obiectivul delegaţiei României la Campionatele Europene de la Cluj era câştigarea a 2-3 medalii.

Larisa Iordache a intrat a treia în finala de la bârnă şi a fost notă cu 13.966, iar Cătălina Ponor a intrat a şasea, fiind notată cu cea mai mare notă din concurs, 14.566. Medalia de argint a revenit sportivei olandeze Eythora Thorsdottir (14.066).

Cătălina Ponor a fost iniţial calificată şi la sol, dar a ratat ultimul act după declasarea notei, în absenţa unui element obligatoriu în exerciţiu.

La competiţia de la Cluj-Napoca participă 274 de gimnaşti din 37 de ţări (168 gimnaşti şi 106 gimnaste), alături de aproape 450 de antrenori, medici, arbitri, oficiali.

CE din luna aprilie au revenit în România la exact 60 de ani de la prima ediţie a competiţiei feminine, care s-a desfăşurat la Sala Floreasca, iar pe atunci se numea Cupa Europei.

La ultima ediţie a CE individuale, în 2015 (Montpellier), gimnaştii români au cucerit două medalii: Marius Berbecar – argint la paralele şi Andreea Munteanu – aur la bârnă.

Campionatele Europene din 2018, care vor avea şi probă pe echipe, vor avea loc la Glasgow. De asemenea, UEG a anunţat, duminică, faptul că următoarea ediţie a competiţiei individuale, la fel ca şi cea de acum, de la Cluj, se va desfăşura în Polonia, la Szczecin.

Aur pentru Drăgulescu. Sportivul doboară un record al Nadiei Comăneci